NARIADENIE KOMISIE (ES) č. 859/2008
z 20. augusta 2008,
ktorým sa mení a dopĺňa nariadenie Rady (EHS) č. 3922/91, pokiaľ ide o spoločné technické požiadavky a správne postupy uplatniteľné na obchodnú leteckú dopravu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3922/91 zo 16. decembra 1991 o harmonizácii technických požiadaviek a správnych postupov v oblasti civilného letectva (1), a najmä na jeho článok 11 ods. 1,
keďže:
(1)
V nariadení (EHS) č. 3922/91 sa stanovuje, že Komisia prijme zmeny a doplnenia k spoločným technickým požiadavkám a správnym postupom uvedeným v jeho prílohe III, ktoré vyvolal vedecký a technický pokrok.
(2)
Príloha III k nariadeniu (EHS) č. 3922/91 je založená na súbore harmonizovaných predpisov, ktoré prijali Spojené letecké úrady (JAA) a ktoré sa nazývajú Jednotné letecké predpisy pre obchodnú leteckú dopravu (letúny) (JAR-OPS 1).
(3)
Nariadením Komisie (ES) č. 8/2008 (2) sa aktualizovala príloha III s cieľom zohľadniť zmeny a doplnenia, ktoré sa vykonali v predpisoch JAR-OPS od 1. januára 2005 (zmeny a doplnenia 9 až 12) predo dňom nadobudnutia účinnosti uvedenej prílohy (16. júla 2008).
(4)
Na základe ďalších prác, ktoré uskutočnila Európska agentúra pre bezpečnosť letectva, a do prijatia vykonávacích nariadení, ktoré sa stanovujú v nariadení (ES) č. 8/2008, by sa uvedená príloha mala znovu zmeniť a doplniť, aby obsahovala určité podrobné technické a prevádzkové požiadavky týkajúce sa najdôležitejších bezpečnostných prvkov uvedenej prílohy.
(5)
Tieto nové požiadavky by mali byť bezodkladne uplatniteľné. Priemyselné odvetvie a orgány však potrebujú istý čas na implementáciu komplexných ustanovení vzťahujúcich sa na prevádzku za každých poveternostných podmienok a na výcvik palubných sprievodcov.
(6)
Príloha III k nariadeniu (EHS) č. 3922/91 by sa preto mala zodpovedajúcim spôsobom zmeniť a doplniť.
(7)
Opatrenia stanovené v tomto nariadení sú v súlade so stanoviskom Výboru pre leteckú bezpečnosť zriadeného článkom 12 nariadenia (EHS) č. 3922/91,
PRIJALA TOTO NARIADENIE:
Článok 1
Príloha III k nariadeniu (EHS) č. 3922/91 sa nahrádza znením prílohy k tomuto nariadeniu.
Článok 2
1. Toto nariadenie nadobúda účinnosť dňom jeho uverejnenia v Úradnom vestníku Európskej únie.
2. Ustanovenia prílohy k tomuto nariadeniu týkajúce sa OPS 1.1005, OPS 1.1010, OPS 1.1015, dodatku 1 k OPS 1.1005, dodatku 1 k OPS 1.1010, dodatku 1 k OPS 1.1015 a dodatku 3 k OPS 1.1005/1.1010/1.1015 sa uplatňujú od 16. júla 2009.
3. Ustanovenia prílohy k tomuto nariadeniu týkajúce sa OPS 1.430, OPS 1.435, OPS 1.440, OPS 1.450, OPS 1.455, OPS 1.460, dodatku 1 k OPS 1.430, dodatku 1 k OPS 1.440, dodatku 1 k OPS 1.450 a dodatku 1 k OPS 1.455 sa uplatňujú od 16. júla 2011.
4. Kým sa nezačnú uplatňovať ustanovenia uvedené v odsekoch 2 a 3, budú sa naďalej uplatňovať zodpovedajúce ustanovenia prílohy k nariadeniu (ES) č. 8/2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. augusta 2008